Baton Rouge

Baton Rouge (en francés Bâton-Rouge y en llingua choctaw Itta Homma) ye la capital del estáu norteamericanu de Louisiana. Ta allugada na parroquia (entidá territorial asemayada a los condaos d'otros estaos norteamericanos) d'East Baton Rouge, na fastera suroriental del territoriu de Luisiana, y ye la segunda mayor ciudá del estáu. Nel 2010 tenía una población (U.S.Census Bureau) de 229.553 habitantes; na so área metropolitana, nomada Greater Baton Rouge, vivíen nesi añu 802.484 persones.

Baton Rouge ye un importante centru industrial (industria petroquímica y médica) y d'investigación. El so puertu ye'l novenu del país por tonelaxe desembarcáu, y ye'l puertu más septentrional nel que pueden afondar los barcos Panamax (los que poles sos midíes pueden cruciar la canal de Panamá) nel ríu Mississippi. Tien una refinería, de la petrolera ExxonMobil, que ye la segunda más grande del país y ta ente les diez mayores del mundu. Amás d'eso, ye la capital alministrativa del estáu, que tien más de 31.000 trabayadores na ciudá, y sede de la universidá estatal (Luisiana State University) y de dellos hospitales punteros.

La ciudá y la so rodiada, conocíes tamién como Capital Area, tán asitiaes a la vera'l ríu Mississippi. La so importancia histórica vien-y dada pola so llocalización. La parte vieya de la ciudá ta sobre'l Istrouma Bluff, el primer cañón que tien el Mississippi p'arriba del so delta, y esto protexe a los sos habitantes y edificios d'inundaciones, huracanes y otros desastres naturales. Pa reforzar estes defenses naturales la ciudá tien un sistema de diques que protexen la zona asitiada al sur del cantil y les zones baxes agrícoles.

 Referencies 

 Enllaces esternos 
  Páxina web del gobiernu de la ciudá y la parroquia 

Categoría:Llocalidaes de Louisiana